**10 คณะมาแรงแซงโค้ง ของเด็กแอดฯ ปี 2553**

****

**อันดับแรก >> คณะครุศาสตร์ จุฬาลงกรณ์มหาวิทยาลัย**

เป็นอันดับหนึ่งเลยกับคณะครุศาสตร์ จุฬาลงกรณ์มหาวิทยาลัย ที่เด็กแอดมิชชั่นปี'53 เทใจให้ โดยมาคำนวณคะแนนกับโปรแกรมคำนวณคะแนนของเว็บไซต์เด็กดีดอทคอมมากที่สุด เป็นจำนวนถึง 55,952 ครั้ง พี่ Dek-D Team คาดว่า ปีนี้น้องๆ อยากจะเป็นครูกันมากขึ้น เพื่อที่จะสอนเด็กๆ รุ่นหลัง และเป็นส่วนนึงในการพัฒนาระบบการศึกษาไทยให้ดีขึ้น จึงทำให้เป็นที่นิยมของเด็กแอดฯ ปี 2553

**อันดับที่สอง >> คณะบริหารธุรกิจ สาขาบัญชี มหาวิทยาลัยเกษตรศาสตร์**

เป็นเรื่องปกติของทุกปี ที่คณะบริหารจะต้องติดเป็น 1 ใน 10 ของคณะยอดฮิต  และครั้งนี้ก็ยังเป็นคณะยอดฮิตของน้องๆ แอดมิชชั่นอีกด้วย ซึ่งคณะที่มีน้องเข้ามาคำนวณคะแนนมากที่สุดได้แก่ คณะบริหารธุรกิจ สาขาบัญชี มหาวิทยาลัยเกษตรศาสตร์ โดยมีน้องๆ มาคำนวณถึง  36,539 ครั้งเลยทีเดียว เนื่องจากเป็นคณะที่มีการเรียนที่หลากหลายและสามารถนำไปใช้ได้จริงในการ ดำเนินธุรกิจในอนาคต จึงยังเป็นคณะยอดนิยมตลอดกาล

**อันดับที่สาม >> คณะนิติศาสตร์ มหาวิทยาลัยธรรมศาสตร์**

สำหรับคณะนิติศาสตร์ ยังคงเป็นคณะที่ร้อนแรง และเป็นที่นิยมอยู่เสมอ ไม่ผิดจากโผที่คาดไว้ และสำหรับแอดมิชชั่นปี'53 คณะนิติศาสตร์ มหาวิทยาลัยธรรมศาสตร์ ได้มีน้องๆ เข้ามาคำนวณคะแนนมากที่สุด เป็นจำนวน34,305 ครั้ง ตามคณะบริหารธุรกิจ สาขาบัญชี มหาวิทยาลัยเกษตรศาสตร์ มาติดๆ เลยทีเดียว

**อันดับที่สี่ >> คณะวิทยาศาสตร์ จุฬาลงกรณ์มหาวิทยาลัย**

คณะวิทยาศาสตร์ ไต่อันดับขึ้นมาจากอันดับ 10 คณะยอดฮิต โดยในปีนี้นับว่าเป็นคณะที่พุ่งแรง นำมาโดยคณะวิทยาศาสตร์ จุฬาลงกรณ์มหาวิทยาลัย อยู่ในอันดับที่ 4 ของคณะยอดฮิต ที่มีน้องๆ มาคำนวณคะแนนเป็นจำนวน  30,481 ครั้งบนเว็บไซต์เด็กดีดอทคอม

**อันดับที่ห้า >> คณะวารสารศาสตร์และสื่อสารมวลชน มหาวิทยาลัยธรรมศาสตร์**

คณะยอดนิยมของสาวๆ นับว่าเป็นม้ามืดที่ขึ้นมาเป็นอันดับ 5 ของคณะยอดฮิต โดยคณะวารสารศาสตร์และสื่อสารมวลชน มหาวิทยาลัยธรรมศาสตร์ เป็นคณะดังที่มีน้องๆ มาใช้โปรแกรมคำนวณคะแนนเป็นจำนวน30,059 ครั้ง มาแรงแซงคณะเดียวกันของมหาวิทยาลัยอื่นๆ อย่างไม่เห็นฝุ่นเลย

**อันดับที่หก >>  คณะทันตแพทยศาสตร์ จุฬาลงกรณ์มหาวิทยาลัย**

เคยมีคนบอกว่า เรียนคณะแพทย์ ยังไงก็ไม่ตกงาน ทันตแพทย์ก็เป็นอีกหนึ่งคณะที่ติดเข้ามาเป็น 1 ใน 10 ของคณะยอดฮิต โดยคณะทันตแพทยศาสตร์ จุฬาลงกรณ์มหาวิทยาลัย มีน้องๆ มาใช้โปรแกรมคำนวณคะแนนเป็นจำนวนถึง 28,319 ครั้ง นับว่ายังเป็นคณะที่น้องๆ เทใจให้เสมอ

**อันดับที่เจ็ด >>  คณะเศรษฐศาสตร์ มหาวิทยาลัยธรรมศาสตร์**

คณะที่เกี่ยวกับ Demand & Supply และการจัดสรรทรัพยากรให้คุ้มค่าและเกิดประโยชน์สูงสุด และก็เป็นคณะที่อยู่ในดวงใจของน้องๆ ด้วย โดยคณะเศรษฐศาสตร์ มหาวิทยาลัยธรรมศาสตร์ เป็นคณะยอดฮิตอันดับ7 ที่มีน้องมาใช้โปรแกรมคำนวณคะแนนถึง 27,281 ครั้ง

**อันดับที่แปด >> คณะเภสัชศาสตร์ จุฬาลงกรณ์มหาวิทยาลัย**

คณะเภสัชศาสตร์ คณะที่มาแรงไม่แพ้กันและมาคู่กับคณะทันตแพทยศาสตร์ ซึ่งรั้งท้ายมาอยู่อันดับที่ 8 ของคณะยอดฮิต โดยคณะเภสัชศาสตร์ จุฬาลงกรณ์มหาวิทยาลัย มีน้องเข้ามาใช้โปรแกรมคำนวณคะแนนถึง 26,207 ครั้ง

**อันดับที่เก้า >> คณะมนุษยศาสตร์ มหาวิทยาลัยเกษตรศาสตร์**

คณะยอดนิยมของเหล่าสาวๆ อีกคณะหนึ่งที่มาเป็นอันดับสวยๆ อย่างอันดับ 9 โดยคณะมนุษยศาสตร์ มหาวิทยาลัยเกษตรศาสตร์ เป็นคณะยอดนิยมที่น้องๆ เข้ามาใช้โปรแกรมคำนวณคะแนนถึง 24,879 ครั้ง เนื่องจากอนาคต ภาษาเป็นสิ่งสำคัญสำหรับการทำงาน จึงทำให้คณะนี้ติดอยู่ 1 ใน 10 ของคณะยอดฮิตเสมอ

**อันดับที่สิบ >> คณะนิเทศศาสตร์ จุฬาลงกรณ์มหาวิทยาลัย**

คณะสุดท้ายแต่ไม่ท้ายสุดที่เป็นที่นิยม คือ คณะนิเทศศาสตร์ คณะยอดฮิตอีกคณะหนึ่ง โดยคณะนิเทศศาสตร์ จุฬาลงกรณ์มหาวิทยาลัย มีน้องเข้ามาใช้โปรแกรมคำนวณคะแนนถึง 24,512 ครั้ง ตามหลังคณะมนุษยศาสตร์มาติดๆเลยทีเดียว

วันที่: 27 เมษายน 2553
แหล่งที่มา: นิตยสารการศึกษาอัพเกรด ฉบับ 144